CELEX: 32018D0925(01)
Language: fi
Date: 2018-07-11 00:00:00
Title: Unionin yleisen tuomioistuimen päätös, annettu 11 päivänä heinäkuuta 2018, oikeudenkäyntiasiakirjojen jättämisestä ja tiedoksiantamisesta e-Curia-sovelluksella

25.9.2018   
               
               
                  FI
               
               
                  Euroopan unionin virallinen lehti
               
               
                  L 240/72
               
            
         UNIONIN YLEISEN TUOMIOISTUIMEN PÄÄTÖS,
         annettu 11 päivänä heinäkuuta 2018,
         oikeudenkäyntiasiakirjojen jättämisestä ja tiedoksiantamisesta e-Curia-sovelluksella
         UNIONIN YLEINEN TUOMIOISTUIN, joka
         ottaa huomioon työjärjestyksen ja erityisesti sen 56 a artiklan 1, 2 ja 5 kohdan,
         sekä katsoo seuraavaa:
         
                     (1)
                  
                  
                     Viestintäteknologian kehittymisen huomioon ottamiseksi on kehitetty tietokonesovellus, joka mahdollistaa oikeudenkäyntiasiakirjojen jättämisen ja tiedoksi antamisen sähköisesti.
                  
               
                     (2)
                  
                  
                     Tämä sovellus perustuu sähköiseen tunnistusmenettelyyn, jossa yhdistyvät käyttäjätunnuksen ja salasanan käyttö, ja se täyttää vaihdettujen asiakirjojen autenttisuuteen, täydellisyyteen ja luottamuksellisuuteen liittyvät vaatimukset.
                  
               
                     (3)
                  
                  
                     Kun otetaan huomioon edut, joita koituu siitä, että mainitun sovelluksen mahdollistama paperiton viestintä tapahtuu välittömästi, sen käyttö on saatettu pakolliseksi oikeudenkäyntiasiakirjojen jättämisessä ja tiedoksiantamisessa unionin yleisessä tuomioistuimessa käytävissä oikeudenkäynneissä,
                  
               ON PÄÄTTÄNYT SEURAAVAA:
         
            1 artikla
            E-Curia-niminen sovellus, joka on yhteinen Euroopan unionin tuomioistuimen muodostaville tuomioistuimille, mahdollistaa oikeudenkäyntiasiakirjojen jättämisen ja tiedoksiantamisen sähköisesti tässä päätöksessä säädetyin edellytyksin.
         
         
            2 artikla
            Kyseisen sovelluksen käyttäminen edellyttää käyttäjätilin avaamista sekä henkilökohtaista käyttäjätunnusta ja salasanaa.
         
         
            3 artikla
            Oikeudenkäyntiasiakirja on jätetty e-Curiassa silloin, kun asianosaisen edustajan käyttäjätunnusta ja salasanaa on käytetty asiakirjaa jätettäessä. Asianosaisen edustajan käyttäjätunnuksen ja salasanan käyttäminen oikeudenkäyntiasiakirjan jättämisen yhteydessä vastaa kyseisen asiakirjan allekirjoittamista.
         
         
            4 artikla
            E-Curiassa jätettävään oikeudenkäyntiasiakirjaan on liitettävä asiakirjassa mainitut liitteet sekä luettelo niistä.
         
         
            5 artikla
            Oikeudenkäyntiasiakirja katsotaan työjärjestyksen 72 artiklan 2 kohdassa tarkoitetulla tavalla jätetyksi sillä hetkellä, kun asianosaisen edustaja vahvistaa asiakirjan jättämisen.
            Tältä osin huomioon otettava aika on Luxemburgin suurherttuakunnan aika.
         
         
            6 artikla
            Oikeudenkäyntiasiakirjat, mukaan lukien tuomiot ja määräykset, annetaan tiedoksi e-Curiassa asianosaisten edustajille heitä koskevissa asioissa.
            Edellisessä kohdassa tarkoitetuille tiedoksiantojen vastaanottajille ilmoitetaan sähköpostitse siitä, että heille on toimitettu e-Curiassa tiedoksianto.
            Oikeudenkäyntiasiakirja annetaan tiedoksi sillä hetkellä, kun vastaanottaja (asianosaisen edustaja tai assistentti) pyytää saada tutustua kyseiseen asiakirjaan. Jos tällaista pyyntöä ei esitetä, asiakirja katsotaan tiedoksi annetuksi seitsemän päivän kuluttua sitä päivää seuraavasta päivästä, kun tiedoksiannosta ilmoittava sähköposti on lähetty.
            Kun asianosaista edustaa useampi asiamies tai asianajaja, määräaikojen laskemisessa otetaan huomioon se hetki, kun ensimmäinen pyyntö saada tutustua kyseiseen asiakirjaan esitetään.
            Tältä osin huomioon otettava aika on Luxemburgin suurherttuakunnan aika.
         
         
            7 artikla
            Jos oikeudenkäyntiasiakirjan jättäminen e-Curiassa osoittautuu teknisesti mahdottomaksi, käyttäjän on ilmoitettava tästä välittömästi unionin yleisen tuomioistuimen kirjaamoon sähköpostitse (GC.Registry@curia.europa.eu) tai faksilla (+ 352 4303 2100) ja ilmoitettava seuraavat seikat:
            
                        —
                     
                     
                        millainen asiakirja halutaan jättää
                     
                  
                        —
                     
                     
                        tarvittaessa kyseisen asiakirjan jättämistä varten osoitettu määräaika
                     
                  
                        —
                     
                     
                        havaitun teknisen mahdottomuuden luonne, jotta toimielimen henkilöstö voi tarkistaa, johtuuko se siitä, ettei e-Curia ole käytettävissä.
                     
                  Jos asianosaisen edustajaa sitoo tietty määräaika, hänen on toimitettava jäljennös asiakirjasta unionin yleisen tuomioistuimen kirjaamoon muulla asianmukaisella tavalla (asiakirjan paperiversion jättäminen tai asiakirjan toimittaminen postitse, sähköpostitse tai faksilla). Asiakirja on tällaisen toimittamisen jälkeen jätettävä e-Curiassa heti, kun kyseisen sovelluksen käyttö on uudelleen teknisesti mahdollista.
            Tapauksesta riippuen joko unionin yleinen tuomioistuin tai sen presidentti ratkaisee, onko asiakirja, joka on jätetty e-Curiassa määräajan jälkeen, hyväksyttävä niiden seikkojen perusteella, joihin asiakirjan jättäjä on vedonnut osoittaakseen, että kyseisen asiakirjan jättäminen e-Curiassa kyseisessä määräajassa oli teknisesti mahdotonta.
            Jos e-Curian käyttö osoittautuu teknisesti mahdottomaksi ja kiireellisyys sitä edellyttää, kirjaaja toimittaa oikeudenkäyntiasiakirjat muulla asianmukaisella tavalla. Asiakirja on tällaisen toimittamisen jälkeen annettava tiedoksi e-Curiassa heti, kun kyseisen sovelluksen käyttö on uudelleen teknisesti mahdollista.
         
         
            8 artikla
            Kirjaaja vahvistaa e-Curian käyttöehdot ja valvoo niiden noudattamista. E-Curian käyttäminen kyseisten ehtojen vastaisesti voi johtaa asianomaisen käyttäjätilin sulkemiseen.
            Unionin yleinen tuomioistuin toteuttaa tarvittavat toimenpiteet suojatakseen e-Curiaa väärinkäytöksiltä ja vilpilliseltä käytöltä.
            Käyttäjälle ilmoitetaan sähköpostitse kaikista sellaisista tämän artiklan nojalla toteutetuista toimenpiteistä, jotka estävät häntä käyttämästä käyttäjätiliään.
         
         
            9 artikla
            Tällä päätöksellä korvataan unionin yleisen tuomioistuimen 14.9.2011 tehty päätös oikeudenkäyntiasiakirjojen jättämisestä ja vastaanottamisesta e-Curia-sovelluksella (1).
         
         
            10 artikla
            Tämä päätös tulee voimaan kolmannen kuukauden ensimmäisenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Luxemburgissa 11 päivänä heinäkuuta 2018.
            
               
                  Kirjaaja
               
               E. COULON
            
            
               
                  Presidentti
               
               M. JAEGER
            
         
         
            (1)  EUVL C 289, 1.10.2011, s. 9.